Jarle Haugan

Jarle Haugan (1924–2003) var en norsk politiker og gårdbruker. Han var ordfører i Levanger 1972–1975 og 1980–1991 og representerte Venstre.

Han ble første gang valgt inn i Skogn kommunestyre i 1955. Etter kommunesammenslåingen i 1962 ble han medlem av Levanger kommunestyre, medlem av formannskapet i 28 år, varaordfører 1968–1971 og ordfører 1972–1975 og 1980–1991. Haugan var også leder og medlem i en rekke kommunale utvalg.

Han var medlem av Nord-Trøndelag fylkesting 1972–1979, i den første perioden med indirekte valg, som representant for kommunen, og den siste med direkte fylkestingsvalg. Han var fylkesvaraordfører i begge periodene.

Han var eldst av fire sønner av gårdsarbeider på Mo gård John Haugan og hustru Ingeleiv Skeide. Han gikk to vintre på Mære landbruksskole og forpaktet gården Fredrikkefryd på Levangernesset, som han så kjøpte i 1964. Han var styreformann i Nesset landbrukslag og Sportsklubben Nessegutten.

 Referanser 

Kategori:Ordførere i Levanger
Kategori:Venstre-ordførere i Nord-Trøndelag
Kategori:Norske bønder
Kategori:Personer fra Levanger kommune
Kategori:Fylkestingspolitikere i Nord-Trøndelag